Title: กฎกระทรวง ว่าด้วยการดำรงเงินกองทุนของบรรษัทตลาดรองสินเชื่อที่อยู่อาศัย พ.ศ. 2547

กฎกระทรวง
ว่าด้วยการดำรงเงินกองทุนของบรรษัทตลาดรองสินเชื่อที่อยู่อาศัย
พ.ศ. ๒๕๔๗[๑]

อาศัยอำนาจตามความในมาตรา
๔ และมาตรา ๒๔ แห่งพระราชกำหนดบรรษัทตลาดรองสินเชื่อที่อยู่อาศัย พ.ศ. ๒๕๔๐
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ให้บรรษัทดำรงเงินกองทุนเมื่อสิ้นวันหนึ่ง
ๆ เป็นอัตราส่วนกับสินทรัพย์ และภาระผูกพันตามหลักเกณฑ์ และวิธีการ ดังต่อไปนี้
(๑)
นำรายการในงบการเงินทางด้านสินทรัพย์ทุกรายการ
และภาระผูกพันทุกรายการมาคำนวณโดยใช้มูลค่าตามบัญชี ณ
วันที่รายงานมาคำนวณน้ำหนักความเสี่ยง ส่วนสินทรัพย์และภาระผูกพันที่เป็นเงินตราต่างประเทศให้แปลงค่าเป็นเงินบาทก่อน
โดยให้ใช้อัตราแลกเปลี่ยนเฉลี่ยระหว่างอัตราซื้อถัวเฉลี่ยขั้นต่ำสุดและอัตราขายถัวเฉลี่ย
จากอัตราแลกเปลี่ยนอ้างอิง ณ
วันที่จัดทำรายงานตามข้อมูลอัตราแลกเปลี่ยนถัวเฉลี่ยของธนาคารพาณิชย์ที่ธนาคารแห่งประเทศไทยประกาศสำหรับสกุลเงินที่ธนาคารแห่งประเทศไทยมิได้ประกาศอัตราแลกเปลี่ยนอ้างอิงไว้
ให้ใช้วิธีคำนวณจากอัตราไขว้
(๒)
คูณสินทรัพย์แต่ละรายการด้วยน้ำหนักความเสี่ยงของสินทรัพย์
(๓)
คูณภาระผูกพันแต่ละรายการด้วยค่าแปลงสภาพของภาระผูกพัน แล้วนำผลลัพธ์ที่ได้คูณกับน้ำหนักความเสี่ยงของสินทรัพย์
(๔)
รวมผลคูณของสินทรัพย์ตาม (๒) กับผลคูณของภาระผูกพันตาม (๓) ทุกรายการอัตราส่วนเงินกองทุนต่อผลลัพธ์ที่ได้ต้องไม่ต่ำกว่าร้อยละห้า
น้ำหนักความเสียงของสินทรัพย์และค่าแปลงสภาพของภาระผูกพันให้เป็นไปตามที่รัฐมนตรีประกาศกำหนด

ให้ไว้
ณ วันที่ ๒๓ กันยายน พ.ศ. ๒๕๔๗
สมคิด  จาตุศรีพิทักษ์
รัฐมนตรีว่าการกระทรวงการคลัง

หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากมาตรา ๒๔
แห่งพระราชกำหนดบรรษัทตลาดรองสินเชื่อที่อยู่อาศัย พ.ศ. ๒๕๔๐
บัญญัติให้บรรษัทตลาดรองสินเชื่อที่อยู่อาศัยดำรงเงินกองทุนเป็นอัตราส่วนกับสินทรัพย์
หนี้สิน หรือภาระผูกพัน ตามหลักเกณฑ์ วิธีการ และเงื่อนไขที่กำหนดโดยกฎกระทรวง  จึงจำเป็นต้องออกกฎกระทรวงนี้

พรพิมล/พิมพ์
๓๐ พฤศจิกายน
๒๕๔๗

อมราลักษณ์/พัชรินทร์/ตรวจ
๑๗ ธันวาคม ๒๕๔๗

ธมณณัฏฐ์/ปรับปรุง
๗ มิถุนายน ๒๕๖๒

[๑] ราชกิจจานุเบกษา
เล่ม ๑๒๑/ตอนที่ ๗๐ ก/หน้า ๔๓/๑๑ พฤศจิกายน ๒๕๔๗